Tsawra chye ai ni gaw kabu hpa myit mada shara lu ai ni rai ma ai, hpa majaw nga yang tsawra chye ai wa gaw tsawra ai lam yawng a npawt daju rai nga ai madu hte lani mi na nhtoi hta gahkyin nga lu na rai nga ai, nga nna lai wa sai bat masum ya shani san Peter pa kaba hta hpawng du nga ai shawa hpawng hpe Wa Sarabyin Francis tsun lai wa ai.
Dai shani na chyum mungga ni hpe madung da nna san Peter pa kaba hta hpawng nga ai 12,000 jan daram law ai shawa hpawng hpe Wa Sarabyin tsun ai hta, myit nsan seng ai masu magaw re ai masa tsawra myit madun ai lam hpe koi gam nga ga, tinang a hkum hpe shakawng sharawt dan mayu ai myit masin hte tsawra matsan dum lama ai magam bungli galaw dan ai lam n galaw hkrup hkra sadi nga ga, tsawra ai lam hte matsan dum lama ai lam ngu ai gaw chyeju kum hpa re ngu ai lam hpe myit dum na ahkyak nga ai, Karai Kasang a chyeju gaw anhte a mara ni hpe raw dat hkyam sa jaw ya ai, anhte a masin salum hpe tsi lajang ya ai, Karai Kasang a shadawn shadang nnga ai tsawra myit kaba hpe hting let ya lu na matu atsam anhte hpe jaw ya ai, nga nna Wa Sarabyin Francis tsun lai wa ai.
Matut nna Wa Sarabyin tsun ai hta, Kawa Karai Kasang a mau hpa tsawra myit kaba hpe anhte hkrum kadup hkam sha lu hkra Madu Yesu lajang ya nga ai, dai re ai majaw anhte a hpu nau ni hpe anhte madun jaw ya nga ai tsawra ai magam lam ni ma hkra gaw Karai Kasang anhte hpe madun jaw ya ai tsawra ai lam hpe bai htang ai lam, dai tsawra ai lam hpe matut shabyin nga ai lam rai nga ai. Dai re ai majaw, shing gyim masha a n hkum ntsup ai masa hpe myit dum nga let Karai Kasang a tsawra ai lam hpe sakse hkam shadan shadawng nga lu na chyeju jaw ya rit ga matu shani shagu madu hpang de anhte akyu hpyi ra na ga ai, nga nna wsa saravbyin Francis hkaw tsun lai wa ai lam Vatican radio kaw nna shana dat ma ai.
Source: Vatican Radio
kac_Latn kac_Latn kac_Latn eng_Latn